als_Latn dik_Latn azb_Arab
Nga trajneri, te skuadra në fushë dhe ata që ishin nëpër tribuna. Jemi ende një Kombëtare, madje, dje zbuluam se kemi sërish mijëra tifozë nëpër shkallë.
Ok, nëse do të kuptosh që gjërat kanë shkuar vërtetë mirë, mjafton të shohësh De Biazin pas ndeshjes dhe e kupton menjëherë që ka qenë një natë e këndshme. Trajneri i përfaqësueses nuk është nga ata që i fsheh emocionet dhe tanimë uiskin e meriton ta pijë i qetë dhe pa stres. Sigurisht që ishte një kënaqësi e vogël, sepe kjo e djeshmja i ngjante më shumë një aperitivi sesa “darkës”, e cila duhet të fillojë shtatorin e ardhshëm, kundër Portugalisë, në shtator.
Dje nuk ishte vetëm një fitore në fushën e lojës, pasi kjo pritej përballë një kundërshtari modest. Dje ishin disa fitore. E para, ajo që është e rëndësishme, skuadra u duk një grup i qartë dhe i vetëm. Kishte harmoni dhe dëshirë për të luajtur e për të treguar më të mirën. Ndeshja e Kosovës vetëm disa orë më parë nuk kishte lënë asnjë shije dhe në fushë Shqipëria ishte një dhe e vetme, duke u sjellë si një Kombëtare e gjithë shqiptarëve. A nuk ishin Meha dhe Basha me golat e tyre një element bindës për këtë përfundim?! Buzëqeshja vjen edhe pas ndeshjes. Të gjithë lojtarët kanë konfirmuar që do të luanin për Kombëtaren Shqiptare në edicionin e ardhshëm, pavarësisht thirrjeve apo tundimit nga Kosova. Një përgjigje tjetër e rëndësishme erdhi edhe nga stadiumi. Rreth 7 mijë sportdashës shumë pasionantë, ishin shprehje e qartë e faktit që shqiptarët e Shqipërisë e duan përfaqësuesen e tyre dhe nuk ngurrojnë ta ndjekin edhe kur përballë është një kundërshtar i një niveli të dobët. Mes tyre ishin “Tifozat Kuqezi” dhe “Plisat e Prishtinës”, numri i madh i atyre nëpër shkallë dhe një tjetër përgjigje për atë pjesë të opinionit që mendonte se, me Kosovën një përfaqësuese më vete, do të humbisnim dhe tifozët. Jo, ata ishin aty! Një tjetër përgjigje erdhi nga sjellja e tyre. Ata që ishin nëpër shkallë nuk u nxituam së lëshuari mesazhe politike apo së konsideruari këtë sfidë si një mënyrë për të realizuar nëpër shkallë “Shqipërinë Etnike” apo “Të Madhe”. Sigurisht, pati thirrjet e zakonshme, por më së shumti ata u përqendruan së mbështeturi lojtarët në fushë dhe në këtë moment, kur jemi dy përfaqësuese e rëndësishme është të mbështesim një Kombëtare. Kjo u bë në mënyrë të përkryer. Provë e kaluar edhe kjo!
Meqenëse pyetjet dhe përgjigjet deri tani ishin “miqësore”, duhet kuptuar se fundi i majit kundër Rumanisë dhe fillimi i qershorit në Hungari do të jenë dy prova të tjera të rëndësishme. Kundërshtarët janë pothuajse të njëjtë me ata që do të luajnë në eliminatore, Serbi dhe Armeni, dhe megjithëse miqësoret nuk janë zyrtare, njëfarë prove do të jenë. Dje pasdite nuk kishte asnjë polemikë. Ishim të gjithë të bashkuar dhe kuqezi. Jo keq, teksa dy orë më parë shqiptarë të tjerë luajtën një tjetër ndeshje.
als_Latn als_Latn als_Latn als_Latn